Efter nogle dage med ustadigt dansk sommervejr er der igen udsigt til sol og sommer over Danmark. Det varme og solrige vejr sætter ind efter sankthans, og det varer ved frem til og med weekenden, hvorefter fronter med regn igen kan true fra vest. Inden da vil et højtryk bevæge sig op over Danmark fra sydvest og sidst på ugen placere sig over Skandinavien og de baltiske lande. Varm luft strømmer fra Middelhavet frem vest om højtrykket og giver den kommende uge varmt sommervejr i hele Nord- og Vesteuropa. Højtrykket vil allerede fra sankthansaftens dag være garant for solrigt vejr. Flot sankthansvejr I første omgang skal en front med regn passere mandag, hvorefter det klarer op og giver en sankthansaftens dag med solrigt vejr og temperaturer mellem 20 og 23 grader. Sankthansaften bliver en flot dansk midsommeraften med rolige vindforhold, hvor man i hele landet kan nyde årets seneste solnedgang ved temperaturer mellem 15 og 18 grader. Varm start på skoleferien Herefter fortsætter det solrige vejr, og en regulær varmebølge sætter ind. Fra onsdag og frem mod weekenden vil temperaturerne stige dag for dag og de fleste steder i landet nå op mellem 25 og 28 grader. Det bliver en varm start på skolernes sommerferie, og selvom vejrudviklingen i weekenden stadig er lidt usikker, er prognoserne enige om, at det varme vejr fortsætter lørdag med temperaturer op til 29 grader, og søndag er der også gode muligheder for, at det varme sommervejr varer ved i det meste af landet. Mulighed for tropenætter Sidst på ugen og i weekenden vil temperaturerne også om natten blive høje, og især natten til lørdag og søndag er der chance for tropenætter. Det betegnes som en tropenat, når temperaturen holder sig over 20 grader i nattetimerne. Varmebølge kan ramme Danmark Med temperaturer over 25 grader i store dele af landet flere dage i træk, er der sidst på ugen udsigt til, at vi kan få en landsdækkende varmebølge. Der er tale om en varmebølge, når gennemsnittet af dagens højeste temperaturer i tre sammenhængende dage er over 25 grader. Sker det i mere end halvdelen af landet, er der tale om landsdækkende varmebølge. For at få hedebølge skal gennemsnittet af dagens højeste temperaturer i tre sammenhængende dage komme over 28 grader. Det kan lokalt komme til at ske frem mod og hen over weekenden.

Referat:
Varmt sommervejr med temperaturer op til 29 grader i løbet af den kommende uge.